RÅDETS RESOLUTION af 5. oktober 1995 om samarbejde med tredjelande på ungdomsområdet (95/C 296/04)

1. Rådet henleder opmærksomheden på, at der i den resolution om prioriterede aktioner på ungdomsområdet, som Rådet og ministrene, forsamlet i Rådet, vedtog den 26. juni 1991, udtrykkes ønske om, at samarbejdet om udveksling af og mobilitet blandt unge med EFTA-landene, landene i Central- og Østeuropa samt inden for rammerne af Nord-Syd-dialogen intensiveres.

Det konstaterer, at det i konklusionerne fra Det Europæiske Råd i Essen den 9. og 10. december 1994 hedder, at fællesskabsprogrammerne - herunder »Ungdom for Europa« - bør åbnes for de associerede lande i Central- og Østeuropa (CØEL), samt at euro-Middelhavssamarbejdet bør styrkes.

Det understreger den nye drivkraft, der er tilført udvekslinger med tredjelande med »Ungdom for Europa III«-programmet, som blev vedtaget ved Europa-Parlamentets og Rådets afgørelse nr. 818/95/EF (1) af 14. marts 1995.

Det erindrer om konklusionerne fra Det Europæiske Råd i Cannes den 26. og 27. juni 1995 om bekæmpelse af racisme og fremmedhad.

Det bemærker, at rapporten fra Rådet af 12. juni 1995 til Det Europæiske Råd i Cannes om den holdning, Den Europæiske Union bør indtage på Euro-Middelhavs-konferencen i Barcelona, indeholder en erkendelse af, at samarbejdet på ungdomsområdet er af stor betydning, når det gælder om at fremme udvekslinger mellem borgere og uddybe dialogen mellem Den Europæiske Union og dens partnere i Middelhavsområdet.

Det ser med tilfredshed på den indsats, der er gjort med hensyn til udvekslinger med tredjelande som led i de prioriterede aktioner på ungdomsområdet samt på det arbejde, som Europarådet har udført.

2. Hvad angår nedennævnte områder gør Rådet opmærksom på:

- konklusionerne fra Rådet og ministrene, forsamlet i Rådet, af 30. november 1994 (2) om fremme af volontørtjeneste for unge

- resolutionen af 31. marts 1995 om samarbejde på området information af unge og undersøgelser på ungdomsområdet.

I overensstemmelse med konklusionerne fra Det Europæiske Råd i Cannes vedtager Rådet at intensivere samarbejdet på følgende områder med de tredjelande, som Fællesskabet har indgået associerings- eller samarbejdsaftaler med.

Der skal med udviklingen af dette samarbejde tages hensyn til subsidiaritetsprincippet, som det defineres i artikel 3 B i traktaten om oprettelse af Det Europæiske Fællesskab.

Områder

- samarbejde mellem statslige og ikke-statslige ungdomsorganisationer

- uddannelse af ungdomsledere

- oplysningsformidling over for unge

- ungdomsudveksling

- volontørtjeneste for unge.

a) Samarbejde mellem statslige og ikke-statslige ungdomsorganisationer

Rådet konstaterer, at arbejdet med at udvikle demokratiske ungdomsorganisationer er nået forskellige stader i de forskellige tredjelande, og en sådan forskel gør sig også gældende set i forhold til medlemsstaterne; dette gør det i visse tilfælde vanskeligt at etablere et effektivt samarbejde.

Rådet finder det formålstjenligt at støtte udviklingen af samarbejdet mellem sådanne organisationer ved gennem studiebesøg, praktikantophold eller andre foranstaltninger at fremme udveksling af oplysninger og erfaringer om programmer på ungdomsområdet på EF-plan eller på nationalt, regionalt og lokalt plan.

b) Uddannelse af ungdomsledere

Rådet er bevidst om den afgørende rolle, som ungdomsledere, herunder ledere af ungdomsforeninger, spiller, når det drejer sig om at bibringe de unge en tværkulturel forståelse, om at udvikle de værdier, som hører et demokratisk samfund til, og om at respektere og fremme kulturel diversitet.

Det understreger vigtigheden af at tilskynde ungdomsledere og ledere af ungdomsforeninger til at inddrage de sociale og kulturelle forhold i tredjelande i deres arbejde med de unge, og således støtte medlemsstaternes bestræbelser, som et middel til at modvirke intolerance, racisme og fremmedhad og fremme solidaritet.

Det påpeger ligeledes det nødvendige i at støtte udviklingen af uddannelsesaktiviteter for ungdomsledere og ledere af ungdomsforeninger i tredjelande på grundlag af de erfaringer, som medlemsstaterne og Europarådet har gjort på dette område.

c) Oplysningsformidling over for unge

Rådet fremhæver betydningen af at lette de unges adgang til klare, anvendelige og fyldestgørende oplysninger på alle de områder, som berører deres dagligdag, da dette er en absolut forudsætning for, at de kan deltage aktivt i samfundslivet.

Det påpeger det formålstjenlige i at tilskynde til udvikling af informations- og rådgivningscentre for unge med henblik på at fremme udvekslingen af erfaringer og sammenkoblingen af de allerede eksisterende informationsnet i medlemsstaterne og i tredjelande.

d) Ungdomsudveksling

Rådet understreger betydningen af udvekslinger mellem ungdomsgrupper og ungdomsforeninger i medlemsstaterne og i tredjelande, idet sådanne udvekslinger er relevante redskaber, når det drejer sig om at skabe forståelse for andre forhold og andre kulturer, udvikle gensidig respekt og solidaritet og forebygge intolerant, racistisk og fremmedhadsk adfærd.

Det finder, at man inden for aktion D i »Ungdom for Europa«-programmet (III) bør udnytte mulighederne for at forbedre udvekslinger af denne art kvalitativt.

e) Volontørtjeneste for unge

Rådet understreger betydningen af at fremme solidaritetsværdier blandt de unge, således som det er fastsat i aktion A II i »Ungdom for Europa«-programmet (III).

I overensstemmelse med konklusionerne af 30. november 1994 om fremme af volontørtjeneste for unge anerkender det medlemsstaternes indsats og opfordrer til unges deltagelse i volontørarbejde, der skal udvikles i tredjelande, herunder i de udviklingslande, som Fællesskabet har indgået associerings- eller samarbejdsaftaler med.

3. Rådet:

- finder, at ovennævnte aspekter bør prioriteres højest under gennemførelsen af samarbejdsaktionerne med tredjelande på ungdomsområdet

- påpeger nødvendigheden af at samarbejde snævert med Europarådet og andre internationale organisationer på dette område

- opfordrer til, at der med hjælp fra Kommissionen foretages udveksling af erfaringer og god praksis som følge af det samarbejde, som allerede er etableret med tredjelande og særlige regioner på ungdomsområdet

- opfordrer Kommissionen til at underrette det om opfølgningen og evalueringen af de aktiviteter, som udvikles i den indledende fase af gennemførelsen af »Ungdom for Europa«-programmets aktion D

- opfordrer Kommissionen til at styrke sammenhængen mellem aktionerne under »Ungdom for Europa«-programmet og de aktioner, som måtte blive iværksat som led i andre EF-programmer vedrørende samarbejde med tredjelande, under hensyn til, at der i Fællesskabet og i tredjelandene findes organisationer, som vil kunne anmodes om at yde et finansielt bidrag til sådanne aktiviteter

- pålægger De Faste Repræsentanters Komité at følge de foranstaltninger, der iværksættes som led i denne resolution - i det omfang de ikke er omfattet af »Ungdom for Europa«, og uden at andre lovgivningsinitiativer fra Kommissionen berøres - og i givet fald at udarbejde passende retningslinjer med henblik på yderligere udbygning af foranstaltningerne.

(1) EFT nr. L 87 af 20. 4. 1995.

(2) EFT nr. C 348 af 9. 12. 1994.